RESOLUCIÓN do 30 de maio de 2005 pola que se convoca un curso de formación de formadores en materia de xestión procesual informática.
CENTRO DE ESTUDOS XUDICIAIS E SEGURIDADE PÚBLICA DE GALICIA — III. OUTRAS DISPOSICIÓNS — 13/06/2005

Dentro do programa de actividades de formación para o personal funcionario ao servizo da Administración, convócase un curso de formación de formadores en materia de xestión procesual informática, de acordo coas seguintes bases:
Primeira.-Solicitantes.
Serán requisitos necesarios para a realización do curso:
a) Ser funcionario de carreira ao servizo da Administración de xustiza dos corpos de xestión procesual e administrativa, tramitación procesual e administrativa ou auxilio xudicial, en situación de servizo activo, con destino nun órgano da Administración de xustiza en Galicia.
b) Dispoñibilidade de desprazamento dentro da súa provincia.
Segunda.-Criterios de selección.
A selección dos aspirantes será efectuada por unha comisión paritaria designada para o efecto pola dirección do Centro de Estudos Xudiciais e Seguridade Pública de Galicia, con representatividade das forzas sindicais, e constará de dúas fases:
Primeira fase-valoración de méritos: máximo 15 puntos.
A) Por antigüidade:
-Un punto por cada ano de servizo, cun máximo de 5 puntos.
As datas de referencia, para os efectos do cómputo do tempo, serán as que figuran na dilixencia de toma de posesión e cesamento.
B) Por coñecementos informáticos (un máximo de 5 puntos):
a) Titulado superior, 2,5 puntos.
b) Diplomado ou equivalente, FP III, 2 puntos.
c) FP II, 1,5 puntos.
d) FP I, 1 punto.
e) Cada 20 horas de formación sobre informática de usuario (Windows, Word, Excel, Acces, correo electrónico, internet): 0,20 puntos, cun máximo de 2,5 puntos).
C) Datos académicos:
Polo título de licenciado en dereito, 2,5 puntos.
Diplomado en criminoloxía, 1,5 puntos.
Graduado social, 1,5 puntos; e
3 cursos aprobados de dereito, 1,5 puntos.
D) Experiencia docente, publicacións de traballos de contido xurídico e informático, 2,5 puntos.
A comisión, unha vez concluída a fase de baremación, exporá os resultados nos taboleiros de anuncios do Centro de Estudos Xudiciais e Seguridade Pública de Galicia na Dirección Xeral de Xustiza e na páxina web da Consellería de Xustiza, Interior e Administración Local e, se é o caso. Á súa vez, a dita comisión determinará a puntuación mínima requirida para acceder á segunda e terceira fase do proceso de selección.
Segunda fase: proba práctica de xestión informática procesual: máximo 15 puntos, e terá carácter eliminatorio.
Realización dunha proba práctica de xestión informática procesual á que serán convocados oportunamente aqueles solicitantes que adquiran a puntuación mínima que a comisión de selección estableza.
Os contidos de proba serán establecidos pola comisión quen, á súa vez, establecerá o mínimo exixible que hai que superar; a proba terá carácter eliminatorio.
Terceira fase: entrevista: máximo 5 puntos.
Realización dunha entrevista na que a comisión valorará a capacidade de comunicación e desenvolvemento do solicitante nun ámbito de formación.
Terceira.-Seleccionados.
A relación de participantes seleccionados para a realización do curso exporase nos taboleiros de anuncios do Centro de Estudos Xudiciais e Seguridade Pública de Galicia e, se é o caso, na páxina web da Consellería de Xustiza, Interior e Administración Local, sen prexuízo da oportuna notificación aos seleccionados co fin de que poidan obter o correspondente permiso de asistencia.
Cuarta.-Substitucións.
Se unha persoa seleccionada causa baixa antes do comezo ou no transcurso das catro primeiras horas lectivas do curso, deberá comunicalo ao Centro de
Estudos Xudiciais e Seguridade Pública de Galicia para a súa substitución pola que corresponda segundo a orde de preferencia no proceso selectivo.
Quinta.-Características dos cursos.
Duración: 40 horas.
Lugar: Centro de Estudos Xudiciais e Seguridade Pública de Galicia. Avda. da Cultura, s/n. 36680 A Estrada.
Datas: os cursos realizaranse ao longo do ano 2005.
Prazas: 15.
Contido básico:
Aplicacións de xestión procesual (Libra e Minerva):
Rexistro centralizado:
Rexistro e envío de asuntos.
Rexistro e envío de escritos.
O rexistro de asuntos polo xulgado de garda. Inhibición de asuntos a favor doutro órgano.
Aceptación e devolución de asuntos e escritos nos órganos adscritos a un decanato.
Tramitación:
Xulgados de 1ª instancia: procesos declarativos.
Execución de títulos xudiciais e non xudiciais.
Xulgados de instrución: dilixencias previas procedemento abreviado.
Xuízo de faltas e execución.
Xuízos rápidos.
Estatísticas e libros de rexistro.
Outros servizos comúns.
Procesadores de textos, Microsoft Word.
Introdución ás follas de cálculo, Oppen Office.
Introdución ao sistema operativo: Windows XP.
Correo electrónico e internet.
Sexta.-Asistencia.
É obrigatoria a asistencia e puntualidade a todas as sesións previstas do curso. O interesado terá que xustificar debidamente toda inasistencia a clase, se ben a ausencia a máis de 4 horas lectivas determinará a cualificación de non presentado no curso.
Sétima.-Probas e certificados de aptitude.
Valorarase a participación e dedicación dos alumnos ao longo do curso e o traballo final. O Centro de Estudos Xudiciais e Seguridade Pública de Galicia fixará as probas parciais e finais que coide pertinentes para avaliar os coñecementos adquiridos polos alumnos ao longo do curso, así como a memoria ou o traballo que se vai realizar ao seu remate.
Os declarados non aptos perderán a preferencia que lles poida corresponder nos procesos selectivos que se realicen nas tres próximas convocatorias do curso fronte aos aspirantes que se presenten por primeira vez.
Oitava.-Expedición do diploma de formador en aplicacións informáticas de xestión procesual.
Rematado o curso, o director deste elevaralle a proposta dos aptos ao director do Centro de Estudos Xudiciais e Seguridade Pública de Galicia, que ditará a resolución definitiva e expedirá o diploma de formador.
Novena.-Modificacións.
O Centro de Estudos Xudiciais e Seguridade Pública de Galicia poderá modificar os contidos, duración, datos e horarios mencionados para adaptalos ás necesidades da Administración de Xustiza e ás continxencias que poidan xurdir no desenvolvemento do curso.
No suposto que o número de instancias recibidas sexa inferior ao 50% das prazas convocadas, o Centro de Estudos Xudiciais e Seguridade Pública de Galicia reserva para si o dereito de suspender a realización deste curso de formadores, empregando para o efecto os medios de notificación aos interesados previstos na normativa vixente.
Décima.-Instancias e prazo de presentación.
A admisión ao curso solicitarase mediante presentación da instancia, que, como modelo, se recolle no anexo I desta convocatoria, xuntando a ela, debidamente cuberto en todas as epígrafes no que se resumen os méritos que se pretenda que sexan tidos en conta, así como a súa acreditación documental
en orixinal ou copia cotexada, coa excepción daqueles xa certificados polos responsables de personal. O Centro de Estudos Xudiciais e Seguridade Pública de Galicia poderá solicitar documentación complementaria ou aclaratoria da xa presentada no momento de solicitar o curso.
A falsidade ou ocultación de datos será motivo de exclusión automática.
As instancias presentaranse no rexistro do Centro de Estudos Xudiciais e Seguridade Pública de Galicia ou enviaranse por calquera dos medios permitidos pola normativa reguladora do procedemento administrativo.
O prazo de presentación de instancias será de quince días naturais contados a partir do seguinte ao da publicación desta resolución no Diario Oficial de Galicia.
A publicación da resolución do procedemento deberá producirse no prazo máximo de seis meses contados a partir do día seguinte ao da publicación desta resolución no Diario Oficial de Galicia. Transcorrido o devandito prazo sen que recaese resolución expresa, esta entenderase desestimatoria.
A Estrada, 30 de maio de 2005.
José Antonio Vázquez Taín
Director do Centro de Estudos Xudiciais
e Seguridade Pública de Galicia